钦定古今图书集成/明伦汇编/官常典/第526卷 > 王国昌
## 钦定古今图书集成/明伦汇编/官常典/第526卷 > 王国昌

按《元史》本传：“国昌，胶州高密人。初为胶州千户。中统
元年入觐，世祖察其能，迁左武卫亲军千户，佩金符，
召问军旅之事，国昌奏对甚悉，帝嘉之，赐白金锦袍。
至元五年，人有上书言高丽境内黑山海道，至宋境
为近，帝命国昌往视之，泛海千馀里，风涛汹涌，从者
恐，劝还。国昌神色自若，徐曰：‘奉天子威命，未毕事而
遽返，可乎’？”遂至黑山，乃还。帝延见慰劳。而东夷皆内
属，惟日本不受正朔。帝知隋时曾与中国通，遣使谕
以威德，令国昌率兵护送。道经高丽，时高丽有叛臣，
据珍岛城，帝因命国昌与经略使卯突史枢等攻拔
之。八年，复遣使入日本，乃命国昌屯于高丽之义安
郡以为援。冬十月，卒于军。子通嗣。